text: Skuddrama: Han så dem skyde
  11 februar 2016 kl. 11.49
  Hundelufter så og hørte skuddene, der kom fra mørkelagte mænd på to knallerter i Esbjerg-kryds onsdag aften 
  Carl Christian Rasmussen var ude på sin sædvanlige aftentur med sin hund Molly, da han cirka 50 meter væk pludselig hørte og så skud.
  - Jeg så den hævede arm og så 3-4 lysglimt fra hvad jeg går ud fra var et håndvåben. Der var to knallerter. Både knallerterne og de to mænd var helt mørkelagte og skjulte, så det var umuligt at se dem, fortæller Carl Christian Rasmussen til TV SYD.
  Der var fire biler til stede, hvoraf den ene fik meget travlt med at komme væk. Ligesom de to knallerter lynhurtigt forsvandt fra gerningsstedet.
  - Jeg undrede mig over, at der tilsyneladende ikke var nogen, der var kommet til skade fordi skuddene blev affyret så tæt på den ene bil, men bagefter har jeg så fået at vide, at der er en der er blevet ramt, siger han.
  Han er ikke bange for at bo i krydset, men erkender at han bor i nærheden af et område, hvor der er "bandekriminalitet" og synes nu, at den slags begivenheder kommer lige tæt nok på.
  